ครม.ไฟเขียวกรมทางหลวงกู้ ADB 3.4 พันลบ.ขยายถนนเป็น 4 ช่องจราจร
ครม.ไฟเขียวกรมทางหลวงขยายวงเงินกู้ ADB 3.4 พันลบ.ขยายทางหลวงสายหลักเป็น 4 ช่องจราจร ระยะทางรวม 124.9 กม. ค่าก่อสร้างรวม 6.80 พันลบ. 
18 ต.ค. 2559

นายอาคม เติมพิทยาไพสิฐ รมว.คมนาคม เปิดเผยว่า ที่ประชุมคณะรัฐมนตรี (ครม.) มีมติเห็นชอบตามที่กระทรวงคมนาคมเสนอขออนุมัติขยายวงเงินกู้เพิ่มเติม จากธนาคารพัฒนาเอเชีย (ADB) สำหรับดำเนินโครงการก่อสร้างทางหลวงสายหลัก ของกรมทางหลวง (ทล.) เป็น 4 ช่องจราจร ระยะที่ 2 ได้แก่ ทางหลวงหมายเลข 22 ช่วง อ.หนองหาน-อ.พังโคน
และทางหลวงหมายเลข 22 ช่วงสกลนคร-นครพนม (กิโลเมตรที่ 180-213 ) และทางหลวงหมายเลข 23 ช่วงร้อยเอ็ด-ยโสธร  ระยะทางรวม 124.9 กม. ค่าก่อสร้างรวม 6,808 ล้านบาท โดยให้ดำเนินโครงการโดยใช้งบประมาณ 50% จำนวน 3,404 ล้านบาท และใช้เงินกู้ 50% โดยจะกู้จากเอดีบี จำนวน 3,404 ล้านบาท
โดยตามแผนแม่บทขยาย 4 ช่องจราจร ระยะ 2 มีระยะทางทั้งสิ้น 5,270 กม. จำนวน 11 โครงข่าย โดยได้ดำเนินการแล้วเสร็จระยะทาง 3,538 กม. อยู่ระหว่างการก่อสร้าง 658 กม. ยังไม่ได้รับงบประมาณ 1,073 กม.ซึ่งในส่วนที่ครม.อนุมัติเงินกู้เอดีบีและงบประมาณร่วมกันล่าสุดที่ 124.9 กม. ทำให้เหลืออีก 948.6 กม.
นอกจากนี้ ครม.ยังอนุมัติผ่อนผันการใช้พื้นที่ลุ่มน้ำชั้น 1A ตามมติครม.วันที่ 23 ธ.ค. 2546 และมติครม.วันที่ 13 พ.ย.  2550 สำหรับก่อสร้างทาง 4 ช่องจราจร  ทางหลวงหมายเลข 304 จำนวน 2 ตอน คือ ช่วง อ.กบินทร์บุรี-อ.วังน้ำเขียว  ตอนที่ 3 และ ช่วงกบินทร์บุรี-ปักธงชัย จ.ปราจีนบุรี  ระยะทางรวม 16.7 กม.
โดยให้กรมทางหลวงประสานงานร่วมกับกระทรวงทรัพยากรธรรมชาติและสิ่งแวดล้อมในการก่อสร้าง โดยไม่กระทบต่อสิ่งแวดล้อมและเป็นไปตามที่คณะกรรมการสิ่งแวดล้อมเสนอแนะไว้ โดยเส้นทางดังกล่าวจะทำให้การเชื่อมต่อระหว่าภาคตะวันออกเฉียงเหนือกับภาคตะวันออกผ่านพื้นที่ป่าไม้และอุทยาน ซึ่งปัจจุบันมีปริมาณการจราจรหนาแน่น และอุบัติเหตุบ่อย เกิดความสะดวกคล่องตัวมากขึ้น